**ΤΜΗΜΑ ΑΝΘΡΩΠΟΛΟΓΙΑΣ**

**ΕΑΡΙΝΟ ΕΞΑΜΗΝΟ 2025**

**ΜΑΘΗΜΑ: *ΕΙΔΙΚΑ ΘΕΜΑΤΑ ΕΥΡΩΠΑΙΚΗΣ ΙΣΤΟΡΙΑΣ ΤΟΥ 20ου ΑΙΩΝΑ***

**ΔΙΔΑΣΚΟΥΣΑ: ΝΙΚΗ ΜΑΡΩΝΙΤΗ**

**ΕΡΩΤΗΜΑΤΑ**

(Τα ερωτήματα που **ακολουθούν είναι ενδεικτικά** , αποτελούν έναν οδηγό ανάγνωσης του βιβλίου, των κειμένων που έχουν αναρτηθεί στην πλατφόρμα, καθώς και των παραδόσεων του εξαμήνου):

**Α. ΓΕΝΙΚΟΥ -ΕΙΣΑΓΩΓΙΚΟΥ ΧΑΡΑΚΤΗΡΑ**

1. Πώς μπορούν να ερμηνευτούν οι κατά καιρούς «γεωγραφικές διαιρέσεις» της Ευρώπης;
2. Πώς αντιλαμβάνεται ο Μαζάουερ τη κατανόηση και ερμηνεία του ευρωπαϊκού εικοστού αιώνα και γιατί τιτλοφορεί το βιβλίο του, «Σκοτεινή Ήπειρος»;
3. Με ποια μεθοδολογικού χαρακτήρα κριτήρια προτείνει ο Στέφανος Πεσμαζόγλου να εξετάσουμε συγκριτικά τα δύο κομβικά έργα για τον ευρωπαϊκό 20ο αιώνα, του Χοπςμπάουμ και του Μαζάουερ;
4. Ποιοι θεωρεί ότι είναι οι κοινοί τόποι, οι κοινές παραδοχές και τα ερωτήματα από τα οποία ξεκινούν οι δύο συγγραφείς; Στην περίπτωση του Μαζάουερ ποιες πιστεύει ότι είναι οι βασικές υποθέσεις εργασίας και τα κεντρικά πορίσματα της μελέτης του;
5. Πως συνοψίζει και πως χαρακτηρίζει ο Πεσμαζόγλου την προοπτική που ανοίγουν στο τελείωμά τους και τα δύο έργα για την ευρωπαϊκή ήπειρο του 21ου αιώνα;

**Β. ΑΝΟΔΟΣ ΚΑΙ ΠΤΩΣΗ ΤΗΣ ΔΗΜΟΚΡΑΤΙΑΣ**

1. Ποιες ήταν οι βασικότερες συνέπειες του Α΄ Παγκοσμίου Πολέμου; Πως διαμορφώνεται συνοπτικά η καμπύλη της πορείας της δημοκρατίας μεταπολεμικά;
2. Τι χαρακτηριστικά διέθεταν τα Συντάγματα που θεσπίστηκαν για πρώτη φορά μετά τον Α΄ Παγκόσμιο Πόλεμο, καθώς και τα παλιότερα που αναθεωρήθηκαν; Αποτύπωναν και πώς, με άλλα λόγια, τον πρόσκαιρο θρίαμβο της δημοκρατίας; Τι συνεπάγονταν η λειτουργία τους στην πράξη;
3. Πώς διαμορφώνεται η κατάσταση στη Ρωσία μετά την Οκτωβριανή Επανάσταση, και πως επιβάλλεται ο Λένιν ως ηγετική φυσιογνωμία;
4. Για ποιους λόγους στην Ρωσία δεν απέδωσε το ενδιάμεσο, φιλελεύθερο στάδιο, κατά την μετάβαση προς τον σοσιαλισμό;
5. Τι επίδραση είχε η ανάπτυξη του σοβιετικού συστήματος στην υπόλοιπη Ευρώπη; Τι συνέπειες είχε για τις πολιτικές που επέλεξαν οι αστικές φιλελεύθερες ελίτ η «σοβιετική απειλή»;
6. Ειδικότερα, πώς ο ανερχόμενος ιταλικός φασισμός διέβρωσε την κυριαρχία του αστικού φιλελεύθερου-δημοκρατικού μοντέλου;
7. Ποια ήταν τα βασικά επιχειρήματα της κριτικής στον κοινοβουλευτισμό; Ποιο απ’ αυτά κρίνεται ότι ήταν το πιο πειστικό;
8. Σ’ ένα επόμενο, συνολικότερο επίπεδο, ποιες «επιθέσεις» δέχονταν η φιλελεύθερη δημοκρατία; Υπήρξαν και πόσο αποτελεσματικές ήταν οι απαντήσεις σε αυτές τις «επιθέσεις»; Πόσο δημοκρατική πιστεύετε ότι ήταν τελικά η μεσοπολεμική νοοτροπία της Ευρώπης; Αιτιολογείστε τη απάντησή σας.
9. Ερμηνεύστε τη φράση: «γεγονός είναι ότι στα μέσα της δεκαετίας του 1930 στις περισσότερες χώρες της Ευρώπης…ο φιλελευθερισμός έδειχνε κουρασμένος, η οργανωμένη Αριστερά είχε συντριβεί και οι μόνοι αγώνες γύρω από ζητήματα ιδεολογίας και διακυβέρνησης γίνονταν μέσα στους κόλπους της Δεξιάς».
10. Ποιες ήταν οι διαφορές ανάμεσα τα καθεστώτα της «παλαιάς» και της «νέας» Δεξιάς;
11. Τι συνεπαγόταν η κυρίαρχη θέση του εθνικοσοσιαλιστικού κράτους ότι ο νόμος οφείλει να υπάγεται στην πολιτική;
12. Ποιες κυρίαρχες αρχές/προτάγματα του αστικού-φιλελεύθερου μοντέλου αμφισβητούσαν τα ολοκληρωτικά συστήματα και ειδικότερα ο ναζισμός;
13. Ποιες ομοιότητες ή αναλογίες και ποιες διαφορές αναγνωρίζει ο Μαζάουερ μεταξύ των δύο βασικών μορφών ολοκληρωτισμού, ναζισμού και κομμουνισμού; (για να απαντήσετε στην ερώτηση πρέπει να έχετε υπόψη τις θέσεις του συγγραφέα συνολικά, σε όλα τα κεφάλαια που αναφέρονται σε αυτό το θέμα).

**Γ. ΚΑΤΑΛΥΣΗ ΑΥΤΟΚΡΑΤΟΡΙΩΝ- ΖΗΤΗΜΑ ΜΕΙΟΝΟΤΗΤΩΝ- ΕΘΝΙΚΑ ΚΡΑΤΗ**

1. Ποιο μείζον, σύγχρονο, πολιτικό πρόβλημα ανέδειξε ο Α΄ Παγκόσμιος Πόλεμος, και ειδικότερα ο θρίαμβος του εθνικισμού; Αναπτύξτε το.
2. Με ποια μέτρα και στρατηγικές επιχείρησαν οι αυτοκρατορικές ηγεσίες να διαχειριστούν τη «διάβρωσή» τους από τις εθνικές χειραφετήσεις μέχρι και τον Α΄ Παγκόσμιο Πόλεμο;
3. Με άξονα ποιο κεντρικό ζήτημα ήρθε στις Βερσαλλίες στο προσκήνιο, το μειονοτικό πρόβλημα και η από κοινού διαχείρισή του από τους νικητές του πολέμου;
4. Για ποιους λόγους ιδρύθηκε η Κοινωνία των Εθνών, σε ποιο βαθμό εφάρμοσε τις πολιτικές της αρχές και αποφάσεις και τι εμπόδια συνάντησε κατά τη εφαρμογή αυτή;
5. Ποιες στρατηγικές ζυμώθηκαν και εφαρμόστηκαν στην αντιμετώπιση του ακανθώδους ζητήματος των μειονοτήτων;
6. Υπό ποιους όρους και με ποιο περιεχόμενο αμφισβητήθηκε από τους ναζιστές η φιλοσοφία και η λειτουργία της ΚτΕ;
7. Πώς συνδέονταν η «ανάγκη για ζωτικό χώρο» με τη δημιουργία των φασιστικών αυτοκρατοριών;

**Δ. ΥΓΙΗ ΣΩΜΑΤΑ- ΑΡΡΩΣΤΑ ΣΩΜΑΤΑ**

1. Πώς ευνοήθηκε στο σύνολο της Ευρώπης (προφανώς με διαφοροποιήσεις στην εμβέλεια και στους χρόνους) η άνθιση των αρχών του ευγονικού Λόγου και ποιες ήταν αυτές οι βασικές αρχές;
2. Τι συνέπειες επέφερε ο πόλεμος και η καταστροφή τόσων σωμάτων στις αντιλήψεις των ανθρώπων περί οικογένειας, του ρόλου της γυναίκας και της ύψιστης σημασίας της μητρότητας; Και πώς αυτές οργανώθηκαν και μεταφραστήκαν από τα κράτη σε συγκεκριμένες πολιτικές (π.χ. οικογενειακής οργάνωσης, υπέρ των γεννήσεων και κατά της άμβλωσης, στείρωσης, εκγύμνασης και καθημερινής υγιεινής, κ.λ.π.;
3. Τι συνεπαγόταν στην πράξη αυτός ο ρόλος του κράτους ως «πάτερ φαμίλιας»;
4. Πώς και σε ποιο βαθμό ο «επιστημονικός φυλετισμός» υποστήριξε και νομιμοποίησε τον «κρατικό φυλετισμό» στην Ευρώπη;

**Ε. «ΚΟΜΟΥΝΙΣΤΙΚΟ ΕΠΙΤΕΥΓΜΑ»**

1. Ποιες ήταν οι βασικές συντεταγμένες του «κομμουνιστικού επιτεύγματος»; Ποιο το κοινωνικό και οικονομικό κόστος αυτού του «επιτεύγματος» και πώς αυτό επιμερίστηκε στις πληττόμενες κοινωνικές κατηγορίες;
2. Πως διαμορφώθηκε δυναμικά , στα χρόνια 1926-1936, το φάσμα των «εχθρών», στο εξωτερικό και στο εσωτερικό, του σοβιετικού καθεστώτος;
3. Ποια ήταν η υποδοχή του σοβιετικού μοντέλου από τη Δύση; Ποια κεντρική ιδέα δανείστηκε η καπιταλιστική Δύση, προκειμένου να ανακάμψει, από τη σοβιετική εμπειρία και ποιές πολιτικές αρθρώθηκαν με βάση αυτήν την κεντρική ιδέα;

**ΣΤ. ΦΑΣΙΣΜΟΙ (ΕΝΤΖΟ ΤΡΑΒΕΡΣΟ)**

1. Για ποιους λόγους υποστηρίζει ο Τραβέρσο ότι στις 3 τελευταίες δεκαετίες η ιστοριογραφία του φασισμού ανανεώθηκε σημαντικά; Ποιους ιστορικούς έχει στο μυαλό του και ποιοι είναι (συνοπτικά) οι βασικοί προβληματισμοί που έβαλαν στο τραπέζι;
2. Ποια είναι τα βασικά χαρακτηριστικά του φασισμού σύμφωνα με τη νέα προσέγγιση και γιατί καλύτερα να μιλάμε για φασισμούς στον πληθυντικό αριθμό;
3. Ποια είναι τα βασικά σημεία της κριτικής που ασκεί ο Τραβέρσο σε καθεμία από τις τρεις προσεγγίσεις ; Ποια επιχειρήματα προβάλλει για να συζητήσει αφενός τον θεωρούμενο ως επαναστατικό χαρακτήρα του φασισμού, αφετέρου να υπογραμμίσει τον αντικομουνιστικό και βίαιο πρόσωπό του;

**Ζ. Η ΝΕΑ ΤΑΞΗ ΤΟΥ ΧΙΤΛΕΡ 1938, 1945**

1. Γιατί ο Μαζάουερ κάνει λόγο για «χαμένη ευκαιρία του Χίτλερ» στα τέλη της δεκαετίας του 1930;
2. Από την άλλη πλευρά, πώς οι ναζιστές αποφάσισαν να χρησιμοποιήσουν την ευνοϊκή «ιστορική στιγμή» για να αποκρυσταλλώσουν και να δρομολογήσουν στο διάστημα 1938-1945 τη «Νέα Τάξη Πραγμάτων» στην Ευρώπη; Ποιο ήταν βασικά το περιεχόμενο και η ιδεολογία αυτής της νέας ευρωπαϊκής τάξης που ευαγγελίζονταν;
3. Τι κινήσεις προϋπέθετε η ιδέα της νέας αυτής οργάνωσης της Ευρώπης (με άξονα την οικονομική σφαίρα) και πως συνδέθηκε με τον Β΄ Παγκόσμιο Πόλεμο και το όραμα της φυλετικής καθαρότητας και υπεροχής της άριας φυλής;
4. Ποιες ήταν οι συνέπειες του ολοκληρωτικού αυτού πολέμου για όσους θεωρήθηκαν «υπάνθρωποι», «μολυσματικοί φορείς», ή εθνοτικές κατηγορίες που έπρεπε να εξαφανιστούν;
5. Αναπτύξτε το στρατοπεδικό σύμπαν του ναζιστικού καθεστώτος και σχολιάστε κριτικά το επιχείρημα της «άγνοιας» ή τη στάση της «παθητικότητας» ή της «ανοχής» απέναντι στη βιομηχανικές πρακτικές εξολόθρευσης εκατομμύριων ζωών από τους Ναζί.

**Η. Η ΒΑΝΑΥΣΗ ΕΙΡΗΝΗ**

1. Τι εννοεί ο Μαζάουερ με τον όρο «βάναυση ειρήνη»; Ποιες είναι οι βασικές (καινοφανείς) διαφορές που διακρίνει στον Β΄ Παγκόσμιο Πόλεμο και γιατί πιστεύει ότι είναι επιπόλαιο, βολικό και αποπροσανατολιστικό να μιλάμε για επίτευξη ειρήνης το 1945;
2. Πώς συνδέονται οι μαζικές μετακινήσεις πληθυσμών που πραγματοποιούνται στα χρόνια 1944-1948 με την τελική λύση του «εβραϊκού ζητήματος» και τον τερματισμό του «γερμανικού ζητήματος» στην Ευρώπη;
3. Ποιες θεωρείτε ότι ήταν οι καθοριστικές και μακροχρόνιες συνέπειες που επέφερε αυτή η μαζική μετακίνηση πληθυσμών στο πεδίο των αντιλήψεων και των συμπεριφορών των ευρωπαϊκών κοινωνιών;
4. Δημιουργήθηκαν οι όροι μεταπολεμικά (μετά τον Β΄ Παγκόσμιο Πόλεμο) για ένα «νέο ξεκίνημα», και πως αυτό προσδιορίστηκε από τα «φαντάσματα του παρελθόντος»; Ποιες ήταν οι βασικές διαφορές μεταξύ των «προγραμμάτων κάθαρσης» στη Δυτική και Ανατολική Ευρώπη;
5. Μέσα από ποιες δυναμικές διεργασίες και ασυμφωνίες/ασυμβατότητες μεταξύ των ενδιαφερομένων ισχυρών δυνάμεων οδηγηθήκαμε στη διαίρεση της Γερμανίας; Επιπλέον, πως διαμορφώνεται σταδιακά το πλαίσιο του Ψυχρού Πολέμου ως κυρίαρχο πλαίσιο της μεταπολεμικής Ευρώπης (και μέχρι τη δεκαετία του 1990);